Paljudele inimestele on metskitse nägemine metsaservas esimene tõsisem kokkupuude metsiku loomaga. See  erutus, mis sellisest kohtumisest tekib, sunnib kohe fotoaparaadi järele haarama ja ükskõik kui kaugel loom ka ei oleks, kiiresti pildid ära tegema. Siiski, et taolise kohtumise juures ka emotsioon pildile püüda, tasub korraks rahustavalt sisse hingata ning hoopiski kas vaikselt allatuult kitsele liginema hakata või üldse ootama jääda. Viimane on targem teguviis juhul, kui kits pildistajat märganud on. Ja siis, kui loom metsaservast eemaldub, saame pildile juba korralikus suuruses kitse ja parema tausta  kui säbruline mets. Kui kits aga otsustab mitte koostööd teha, siis pole ka midagi pahasti, sest silmad lahti ringi käies näeb ilmselt juba järgmise metsatuka taga järgmist metskitse.